Kos, hoop vir SA’ners in ‘haglike isolasiekamp’Foto: Verskaf Die omstandighede by die Nyala Game Lodge buite Lephalale (Ellisras) waar 17 Suid-Afrikaners in isolasie aangehou word, het aansienlik verbeter nadat Maroela Media Saterdag oor die haglike omstandigede in die kamp berig het. Lede van die groep het aanvanklik aan Maroela Media gesê hulle is honger en dors en moes een handdoek deel. Van die mans moes sedert hul aankoms saam op ŉ dubbelbed slaap. Sondag het skoonmakers en ŉ kok egter by die kamp opgedaag, wat nou sorg dat die groep drie etes per dag kry. Daar word ook na die spesiale behoeftes van een van die vroue in die groep omgesien wat ŉ voedselallergie het. Maandag het lede van die groep laat weet hul werkgewers het intussen ook gereël vir ekstra groente, toiletware en versnaperings wat gister reeds by die kamp afgelaai is. Die groep het die afgelope drie maande konstruksiewerk by ŉ myn in Botswana verrig en moes dié land verlaat toe algehele afsondering daar ingestel is. Hulle was op pad terug na hul gesinne wat onderskeidelik in Mosselbaai in die Wes-Kaap, Gauteng en Limpopo woon toe hulle by die grens voorgekeer en deur die SAPD na dié kamp begelei is. Nie een van die 17 toon tekens van Covid-19 nie. Foto: Verskaf Die mans sê hul gemoedere was baie laag, tot Marcelle Maritz, die VF Plus se leier in Limpopo, Saterdag by die kamp opgedaag en vinnig gesorg het dat hulle die eerste keer in twee dae ŉ behoorlike bord kos kry. Maritz het van Mokopane af gery om hulp te verleen nadat sy van die groep se dilemma gehoor het. “Marcelle is ŉ yster-vrou; sy het ons weer hoop gegee en nadat sy hier aangekom het, was daar ŉ geskarrel om dinge in plek te kry. Almal het skielik rondgejaag om ons te help en ons kan haar nie genoeg bedank nie,” sê hulle. “AfriForum reël ook tans dat ons warm klere kry.” “Hierdie mense is belastingbetalers en hulle verdien nie om so sleg behandel te word nie,” sê Maritz. Sy het Saterdag ŉ dringende brief aan die gesondheidsowerheid in Limpopo gerig en die situasie met die LUR vir gesondheid, dr. Poppie Ramathuba, bespreek. Maritz sê die VF Plus sal die situasie monitor. Die groep het aan Maroela Media gesê daar is nie veel om te doen nie en hulle hou mekaar maar geselskap. “Wat ons die meeste mis, is ons gesinne, maar hulle ondersteun ons baie en ons kry elke dag boodskappe om ons moed in te praat.” Intussen het die VF Plus ook ingegryp by ŉ kwarantynsentrum by die Eiland-vakansieoord in Upington in die Noord-Kaap. “Die VF Plus het laat Sondagaand klagtes rakende die Harry Surty-hospitaal ontvang. Mense wat vanaf Namibië afkomstig is en wat deur die Nakop-grenspos beweeg het, moet hier tuisgaan vir die volgende 14 dae om seker te maak dat hulle nie die koronavirus onder lede het nie,” sê Philip van Staden, VF Plus-woordvoerder van gesondheid. Van die klagtes was dat daar nie water in die krane is nie en ŉ tekort aan warm water is. Die waterprobleem is volgens bronne in die hospitaal reeds maande lank ŉ probleem. Die VF Plus se raadslid in Upington, Hendrik Greyling, het ondersoek rakende die klagtes ingestel. “Met die VF Plus se besoek aan die Eiland-vakansieoord vanoggend was dit duidelik dat die oord nog nie gereed is om as kwarantynsentrum te dien nie. Greyling het dadelik die saak met die betrokke munisipale bestuurder bespreek en volgens die persoon is hulle nie ingelig oor hoe om die gerief gereed te kry nie,” sê Van Staden. Die onderneming is aan die VF Plus gegee dat die situasie aandag sal geniet. Die party monitor tans die situasie.